লোহিত সাগর (Red Sea) ভারত মহাসাগরের একটি অংশ, যা আফ্রিকা ও এশিয়া মহাদেশকে পৃথক করেছে। সাগরটির দক্ষিণে বাব এল মান্দেব প্রণালী ও ইডেন উপসাগরের মাধ্যমে ভারত মহাসাগরের সাথে যুক্ত হয়েছে। সাগরটির উত্তরাংশে সিনাই উপদ্বীপ, আকাবা উপসাগর এবং সুয়েজ উপসাগর অবস্থিত। বাষ্পীভবন ও বায়ুপ্রবাহের ফলে উদ্ভূত জলপ্রবাহের বিন্যাসজনিত কারণে লোহিত সাগর বিশ্বের সবচেয়ে লবণাক্ত সাগরগুলির একটি। এই সাগরের লবণাক্ততা ৩.৬% থেকে ৩.৮%। লবণাক্ত এই সাগরের দৈর্ঘ্য ১৯০০ কিঃ মিঃ এবং সর্বাধিক ৩০০ কিঃ মিঃ প্রশস্ত। এর মোট আয়তন ১ লাখ ৭৪ হাজার বর্গকিলোমিটার। লোহিত সাগরের গড় গভীরতা প্রায় ৫০০ মিটার এবং সর্বোচ্চ গভীরতা ২,৫০০ মিটার।